**Knjiga Nusreta Omerike o epskim pjesma porodice Ljubović kolosalno je važna za kulturu pamćenja**

Knjiga „ Na Morinam' zaspali svatovi“ autora Nusreta Omerike promovirana je sinoć u prostorijama Yunus Emrea u Mostaru. Knjiga je objavljenja je u izdanju IC Štamparije Mostar i svojevrsna je monografija epskih pjesama o porodici Ljubović.

Ovo je druga Nusretova knjiga posvećena nevesinjskoj porodici Ljubovića. U prvoj je objavio zbirku lirskih pjesma sevdalinki, balada, romansi, legendi o ovoj porodicu, a u drugoj rezultate višegodišnjeg istraživanja epskih pjesama koje su bile rasprostranjene na širem balkanskom prostoru.

„ Osjećao sam jednu vrstu zavičajnog duga prema Nevesinju i prema Ljubovićima. Sa sigurnošću mogu reći da su oni najopjevanija bošnjačka porodica u BiH u lirskim i epskim pjesmama. Knjigu krase pjesme koje su zabilježili 1932. i 1935. profesori sa univerziteta u Harvardu Milman Peri (Milman Parry) i Albert Bets Lord (Aalbert Bates Lord) od stolačkih guslara. U knjizi se nalazi oko dvadesetak pjesama sa slikama tih guslara i faksimilima njihovih zapisa“, istakao je autor knjige Nusret Omerika.

Pjesme koje je objavio govore o ženidbama, udajama, ponosu, dostojanstvu, ljubavi, naglašenom poštenju, a o Ljubovićima su osim bošnjačkih guslara pjevali s punim poštovanjem i srpskim pjevači. „To je stoga što se u pjesmama o Ljubovićima govori kao o velikim junacima koji nisu nigdje prelazili tu granicu viteštva, niti u tim pjesmama ima poziva na osvetu ili bilo kakvu vrstu zločina“, dodao je Omerika

Centralna pjesma, koja u knjizi ima desetak inačica, je pjesma o ženidba bega Ljubovića a bila je široko zastupljena u bošnjačkom usmenom naslijeđu. Ona prati sudbinu Lakišića svatova koji su poginuli od mećave na Morinama. Usmena predanja zabilježena u pjesmama govore o rivalstvu bega Lakišića i bega Ljubovića oko prelijepe kćerke Alajbega Čengića sa Zagorja.

„Riječ je o baladi koja zbilja ima važno čvorišno mjesto kako za pamćenje ranijih događaja i preplitanje historijskih silnica kroz književne tekstove, toliko i sa druge strane, u kontekstu izraza modernizacije izraza bošnjačke knjiženosti tokom XX stoljeća. Njoj su se vraćali brojni autoru poput Huseina Đoge, Abdurahmana Nametka i Alije Isakovića. Radi se o izuzetno važnom tekstu koji je vrlo značajan za našu ukupnu kulturu i književnost, ali riječ je o mjestu koje sasvim sigurno ima i historijski determinantu“, ocijenila je recenzent i promotor knjige prof. dr. Lejla Žujo Marić.

Uz to još pjesma sublimira dramatičnost bosanskohercegovačkog čovjeka u različitim sferema kulture življenja od njenog nastanka do današnjih dana. „Ona sublimira jako mnogo toga, obzirom na to da su Morine historijski toponim i da je to toponim na kojem su se premrežile različite historijske epohe. Tu imamo nekropolu stećaka i događaje iz kasnijeg perioda. Kroz književni tekst prepleteni su fantastični elementi, koji su, naravno u duhu književne tradicije i oni taj prostor uneobičavaju, u nekoj mjeri udaljavaju od historijskog i čine književnim“, naglasila je Žujo Marić.

Prema mišljenju prof.dr. Dijane Hadžizukić, Knjiga „Na Morinam' zaspali svatovi“ je u određenom smislu i naučni poduhvat Nusreta Omerike obzirom da je on jedan od rijetkih, u Hercegovini potpuno usamljen, istraživač bošnjačke usmene knjiženosti.

„Svaka njegova knjiga je izuzetna. Ranije je tematski obrađivao pjesme različitih žanrova. Sada se bavi jednom važnom hercegovačkom porodicom, a znamo da je to bila i ratnička porodica i da kroz pjesme o njima govori o čitavoj kulturi visokopozicioniranih, uglednih porodica u Bosni i Hercegovini, tako da je ova knjiga zaista, zaista važna“, kazala je Hadžizukić.

Omerika je u knjizi objavio pjesme koje je pronalazio i sakupljao u raznim publikacijama, knjigama, arhivskoj građi u institucijama kulture i pismenosti u Bosni i Hercegovini, Hrvatskoj, Srbiji, Austriji, kao i na poznatom američkom univerzitetu Harvardu. Stihove iz knjige na promociji je govorila mr. Bea Balta Manjgo. Promociju je moderirao Meadin Mrndžić dok je u ime izdavača mr. Ibro Rahimić akcentirao važnost publiciranja knjiga koje prate ishodišne identitetske vrijednosti Bošnjaka i cjelokupnog bosanskohercegovačkog društva.